ავსტრიაშ იმპერია

ავსტრიაშ იმპერია (გერმ. Kaisertum Österreich) — მიარე-ერუანული სახენწჷფო ევროპას, 1804-1867 წანეფს. მუში რინაშ გოძვენას, ავსტრიაშ იმპერია რდჷ მახორობაშ მუდანობათ მასუმა ევროპას, რუსეთიშ იმპერიაშ დო დიდი ბრიტანეთიშ უკული. ტერიტორიულო, ავსტრიას უკინებუდჷ მასუმა აბანი ევროპაშ მასშტაბით, რუსეთიშ იმპერიაშ დო საფრანგეთიშ მაართა იმპერიაშ უკული.

იმპერიაქ გიჭყჷ 1804 წანას, მუჟამსჷთ ფრანც II-ქ გჷმაცხადჷ ჰაბსბურგეფიშ არძა პოლიტიკური ართულიშ გოართოიანაფა ართი ცენტრალური თარობაშ თუდო. ავსტრიაშ იმპერია 1806 წანაშახ მიშმეშჷ საღორონთო რომიშ იმპერიაშ აკოდგინალუაშა. ნაპოლეონიშ ლჷმეფიშ ბორჯის, ავსტრია ანტიფრანგული კოალიციაშ მაკათური რდჷ. მარა დუდშე, 1809-1813 წანეფს ავსტრია ნაპოლეონს ალურდჷ დო უკულ ჭიჭე ხანს მაამშვა კოალიციაშ ლჷმაშ დაჭყაფური პერიოდის, უკინებუდჷ ნეიტრალური პოზიცია. ვენაშ კონგრესიშ უკულ, ავსტრიაშ იმპერიაქ გინირთჷ გერმანიაშ კონფედერაციაშ ართი შანულამი დო გოლინიანი მაკათურო პრუსიაწკჷმა ართო.

უნგრეთიშ ომაფეს, ნამუთ ავსტრიაშ იმპერიაშ აკოდგინალუაშა მიშმურდჷ, ჸუნდჷ მუში ზოხორინელი ადმინისტრაციული ინსტიტუტეფი. ავსტრო-პრუსო-იტალიური ლჷმაშ უკულ, 1867 წანას ნძალაშა მიშელჷ ავსტრია-უნგრეთის კომპრომისიქ, ნამუშ შედეგო იფორმირჷ დუალისტური მონარქიაქ — ავსტრია-უნგრეთიშ იმპერიაქ.

ქოძირით თაშნეშე
 ავსტრია-უნგრეთიშ იმპერია

ლიტერატურა
 Kann, Robert A. (1980). A History of the Habsburg Empire, 1526–1918 (2nd ed.).
 Taylor, A.J.P. (1941). The Habsburg Monarchy, 1809–1918: A History of the Austrian Empire and Austria-Hungary.

კატეგორია:ავსტრიაშ იმპერია
კატეგორია:გერმანიაშ კონფედერაციაშ სახენწჷფოეფი